《邃清阁分韵得洪字》
宋代·洪朋

曜灵速天机，四序如转蓬。行行早求道，咄咄就秃公。

南纪卧徐早，丹沙愧葛洪。婆娑一宇宙，万物阅雌雄。

得兴颇赋诗，诗成亦何工。跫然张公子，玉山映寒葱。

软语启皓齿，掷麈生清风。谪仙为酒事，瓠壶清若空。

相视一笑粲，圣处此乐同。敞榭细履惬，别墅幽径通。

微漪媚清池，轻飔泛寒丛。悠然物外赏，未觉人间穷。

何有于我哉，请馆季孟中。

作者简介：宋洪州南昌人，字龟父。黄庭坚甥。两举进士不第，终身布衣。工诗，庭坚称其笔力扛鼎，与弟洪刍、洪炎、洪羽俱有才名，号四洪。年仅三十八而卒。有《洪龟父集》。